
"Csak mégegy fejezetet!" - A bookstagram jelenség mint rajongói kulturális gyakorlat

Dolgozatom középpontjában a bookstagram jelenség, vagyis a könyvolvasó fiatalok által működtetett Instagram-oldalak vizsgálata áll. Értelmezési keretként a rajongói kulturális gyakorlatok rendszerét választottam, mert elsősorban arra a kérdésre kerestem a választ, hogy hogyan értelmezhető a bookstagram jelenség rajongói aktivitásként. Először is úgy gondoltam,
hogy a már ismert rajongói kulturális gyakorlatok egyes elemei megjelennek a könyves Instagram-fiókok tartalmaiban, továbbá azt feltételeztem, hogy a bookstagrammerek közössége speciális rajongói aktivitásokkal is rendelkezik. Emellett kíváncsi voltam arra is, hogy milyen szerepet töltenek be a könyves tematikájú Instagram-oldalak a tartalomgyártó olvasók mindennapjaiban. Hipotéziseim bebizonyításához kétféle módszert alkalmaztam: interjút készítettem tíz magyar bookstagrammerrel, majd megvizsgáltam a 2021-ben közzétett könyves tematikájú Instagram-posztjaikat. Dolgozatom fő célja egy általános kép kialakítása volt a magyar bookstagram közösségről.
A kutatás eredményei alapján a bookstagram jelenség illeszkedik a rajongói kulturális gyakorlatok rendszerébe, azon belül pedig a közösségi médiához köthető ifjúsági rajongói tevékenységek sorába. Egyes már ismert rajongói aktivitások megjelennek ezeken az Instagram-oldalakon, valamint a közösség speciális rajongói aktivitásokkal is rendelkezik. Az interjúalanyok rajongónak nevezték magukat, tevékenységük során pedig a személyes, a kapcsolatépítési és a haszonszerzési motivációk is meghatározók.



